En 52-årig mand blev fløjet til Aalborg Universitetshospital efter ulykken.

To personer i en paraglider ramte mandag eftermiddag ind i en skrænt og faldt efterfølgende 15 meter ned. Ulykken skete ved Svanevej i Løkken, hvor en stor mængde af mennesker var samlet om det, der lignede et stævne. Det forklarede vagtchef ved Nordjyllands Politi, Karsten Højrup Kristensen, til TV2 Nord. - En 52-årig mand og en 18-årig kvinde var på lufttur med paraglideren, da den blev ramt af en uventet vind og ramte ind i skrænten, skriver Nordjyllands Politi på Twitter. Til undsætning kom en ambulance, brandvæsen, helikopter og politiets patrulje, som gik et langt stykke hen til ulykkesstedet, der var så afsides, at det havde været svært at køre dertil. Den 52-årige mand blev efter ulykken fløjet med helikopter til Aalborg Universitetshospital med ukendt tilskadekomst og i stabil tilstand. Den 18-årige kvinde blev tilset på stedet, da man vurderede, at det ikke var nødvendigt at indlægge hende, som det var i mandens tilfælde. Det fortæller vagtchef ved Nordjyllands Politi, Karsten Højrup Kristensen, til TV2 Nord. - Professionelle omstændigheder Siden da har politiet foretaget undersøgelser på stedet for senere at kunne fastlægge, hvordan ulykken skete og fastlægge erstatningsforhold. - Det er vores indtryk, at det er foregået i professionelle omstændigheder, men der kan opstå nogle farlige momenter i vind og vejr, når man dyrker sådanne sportsgrene, siger vagtchefen til TV2 Nord og fortsætter: - Flere vidner har henvendt sig for at fortælle, hvad de har set. Det er altid rart, når folk gerne vil hjælpe.